text: По-късно отиваме да вечеряме в най-близкия ресторант. Има подозрително фалшиво фолклорен вид. „Българска кухня” – пише на малка табелка на вратата (подозренията ми се потвърждават), а до нея, на черна дъска с размери една на две педи пише с тебешир: „Пиле с ориз”. Вътре на стените се мъдрят еленови рога, две пушки, три револвера и една брадва. Брадвата има вид от фентъзи роман и не се връзва много с псевдо манлихерата, под която е окачена. Асоциацията, която навяват покривките, костюмът на сервитьора, самият сервитьор, а както се оказа впоследствие, и кухнята, е еднозначна и няма място за никакво колебание – Балкантурист. Има телевизор, по който върви „Нова”, а по уредбата пускат гръцка музика.
  Менюто се предлага в два варианта – на български и английски и на български и гръцки. На последната страница пише „Добре дошли” в лендскейп формат, поради което известно време се опитвам да го чета наобратно. След като установявам какво не е наред, започвам отначало, а началото е „Екстри, предлагани от заведението”:
  По някаква причина заведението вече не предлага свинска пача. Надписът "Свинска пача" е задраскан и поправен отгоре с флумастер: "Манатарки".
  - Значи, ще те помоля нещо. Утре като отидеш в общината, влез в женската тоалетна и снимай надписа, който ще видиш там. Непременно. Аз не че съм влизал в женската тоалетна де.